SET พรุ่งนี้ผันผวนต่อ ไม่หลุด 1,410 ได้ลุ้นรีบาวด์
บล.ดีบีเอส วิคเคอร์ส เชื่อว่าตลาดฯพรุ่งนี้ยังแกว่งตัว แต่ขึ้นกับตัวเลขเศรษฐกิจของสหรัฐฯที่จะออกมาและราคาน้ำมัน อย่างไรก็ตาม หากดัชนีฯยังยืนได้เหนือ 1,410 จุด มีโอกาสรีบาวด์ พร้อมให้แนวต้านไว้ที่ 1,420-1,430 จุด
5 พ.ย. 2558

นายสมบัติ เอกวรรณพัฒนา ผู้อำนวยการฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (5 พ.ย.) ปรับตัวลงในทิศทางเดียวกับตลาดต่างประเทศ ทั้งตลาดหุ้นในภูมิภาคเอเชียส่วนใหญ่ ยกเว้นตลาดจีนที่ยืนในแดนบวกได้ ขณะที่ตลาดยุโรปเปิดเทรดในช่วงบ่ายนี้ และดาวโจนส์ฟิวเจอร์สต่างปรับตัวลงเล็กน้อย
ทั้งนี้ คาดว่าจะเป็นผลจากถ้อยแถลงของประธานธนาคารกลางสหรัฐ (FED) ตอกย้ำสัญญาณการปรับขึ้นอัตราดอกเบี้ยในเดือนธ.ค.นี้ อย่างไรก็ตาทม คงต้องรอดูตัวเลขการจ้างงานนอกภาคเกษตรของสหรัฐฯในวันศุกร์นี้เป็นปัจจัยหลักในการพิจารณาอัตราดอกเบี้ยที่เฟดจะมีการประชุมในวันที่ 15 ธ.ค.ดังนั้น จึงสร้างความกังวลให้กับตลาดฯ
นอกจากนี้ ราคาน้ำมันยังมีความผันผวนสูง โดยเมื่อวันอังคารที่ผ่านมาราคาปรับตัวขึ้นแรง แต่เมื่อวานนี้กลับมาอ่อนตัวลงแรง โดยราคาน้ำมันเบรนด์ลงมาต่ำกว่าระดับ 50 เหรียญฯ/บาร์เรลอีกครั้ง ส่งผลให้หุ้นบิ๊กแคปอย่างหุ้น PTT, PTTEP ปรับตัวลงในวันนี้ และกดดันให้ดัชนีฯปรับตัวลงไปด้วย
แนวโน้มการลงทุนในวันพรุ่งนี้ (6 พ.ย.) เชื่อว่าตลาดฯคงยังแกว่งตัว แต่ขึ้นกับตัวเลขเศรษฐกิจของสหรัฐฯที่จะออกมาและราคาน้ำมัน อย่างไรก็ตาม หากดัชนีฯยังยืนได้เหนือ 1,410 จุด มีโอกาสรีบาวด์ พร้อมให้แนวต้านไว้ที่ 1,420-1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ITD ปิดที่ 7.70 บาท ลดลง 0.55 บาท
JAS ปิดที่ 5.90 บาท เพิ่มขึ้น 0.10 บาท
ADVANC ปิดที่ 230.00 บาท ลดลง 3.00 บาท
PTT ปิดที่ 294.00 บาท ลดลง 5.00 บาท
SCI ปิดที่ 10.70 บาท ลดลง 0.10 บาท
 
ที่มา: สำนักข่าวอินโฟเควสท์